# דברי הסבר למק"ח 1965

**צו תעריף המכס והפטורים ומס קנייה על טובין (תיקון מס' 2 והוראת שעה מס' 3), התשפ"ב-2021**

בהמשך להחלטת הממשלה מס' 286 מיום 1 באוגוסט 2021 בנושא "תמחור פליטות גזי חממה", במטרה לפתור כשל שוק משמעותי הנגרם כאשר המזהם אינו משלם עבור הנזק הסביבתי שנגרם מפליטות גזי החממה להן גרם, ומשום שתמחור פליטות אלו נחשב להסדרה היעילה והאפקטיבית ביותר לעידוד הפחתתן וליצירת ודאות בשוק, מוצע בצו זה לתקן את צו תעריף המכס והפטורים ומס קנייה על טובין, התשע"ז-2017 (להלן- צו התעריף) ולהעלות את שיעורי מס הקנייה המוטלים על סוגים שונים של דלק בהדרגה החל מיום ח' בטבת התשפ"ג (1 בינואר 2023), במתווה מדורג אשר יאפשר לשוק תקופת הסתגלות וכן ודאות כלכלית ורגולטורית, יביא להפנמת העלויות החיצוניות של הפליטות ויתמרץ התייעלות אנרגטית ומעבר לדלקים נקיים, והכל כפי שיפורט בטבלה שלהלן:

|  |  |  |  |  |  |  |
| --- | --- | --- | --- | --- | --- | --- |
|  | **2023** | **2024** | **2025** | **2026** | **2027** | **2028 ואילך** |
| **גז טבעי** | 29 | 45 | 65 | 91 | 126 | 170 |
| **גפ"ם** | 158 | 205 | 266 | 345 | 448 | 582 |
| **מזוט 0.5%** | 79 | 163 | 271 | 412 | 595 | 833 |
| **מזוט 1%** | 867 | 951 | 1,059 | 1,200 | 1,383 | 1,621 |
| **פחם** | 131 | 167 | 214 | 274 | 353 | 456 |
| **פטקוק** | 92 | 151 | 227 | 327 | 457 | 625 |

יצוין כי במקביל לקידומו של צו זה מקודם גם תיקון של צו הבלו על דלק (הטלת בלו), התשס"ד-2004, כך שהבלו על הדלקים האלו יועלה בהתאמה.

כתוצאה מצו זה ומהתיקון המקביל כאמור בצו הבלו על דלק (הטלת בלו), התשס"ד-2004 צפוי גידול בהכנסות המדינה ממסים של 286 מלש"ח בשנת 2023, 637 מלש"ח בשנת 2024, 898 מלש"ח בשנת 2025, 1,277 מלש"ח בשנת 2026, 1,894 מלש"ח בשנת 2027 ו2,684 מלש"ח בשנת 2028 ואילך.

**לסעיף 1**

מוצע לתקן את התוספת הראשונה לצו התעריף, ולקבוע שיעורי מס קנייה בהתאם למפורט בטבלה שלעיל. עוד מוצע להוסיף הגדרה למזוט דל גפרית. תיקון זה יאפשר הטלה של בלו נמוך יותר על מזוט דל גפרית, במטרה לעודד מעבר לדלק זה, שהינו נקי יותר.

**לסעיף 2**

מוצע לקבוע הוראת שעה במסגרתה מס הקנייה יועלה בהדרגה במהלך השנים 2023 עד 2028, בהתאם למפורט בטבלה שלעיל.

**לסעיף 3**

בהתאם לקבוע בהחלטת הממשלה, מוצע כי תחילתו של צו זה תהא מיום ח' בטבת התשפ"ג (1 בינואר 2023).

**צו הבלו על הדלק (הטלת בלו) (תיקון והוראת שעה), התשפ"ב-2021**

בהמשך להחלטת הממשלה מס' 286 מיום 1 באוגוסט 2021 בנושא "תמחור פליטות גזי חממה", במטרה לפתור כשל שוק משמעותי הנגרם כאשר המזהם אינו משלם עבור הנזק הסביבתי שנגרם מפליטות גזי החממה להן גרם, ומשום שתמחור פליטות אלו נחשב להסדרה היעילה והאפקטיבית ביותר לעידוד הפחתתן וליצירת ודאות בשוק, מוצע בצו זה לתקן את צו הבלו על דלק (הטלת בלו), התשס"ד-2004 (להלן-צו הטלת בלו) ולהעלות את שיעורי הבלו המוטלים על סוגים שונים של דלק בהדרגה החל מיום ח' בטבת התשפ"ג (1 בינואר 2023), במתווה מדורג אשר יאפשר לשוק תקופת הסתגלות וכן ודאות כלכלית ורגולטורית, יביא להפנמת העלויות החיצוניות של הפליטות ויתמרץ התייעלות אנרגטית ומעבר לדלקים נקיים, והכל כפי שיפורט בטבלה שלהלן:

|  |  |  |  |  |  |  |
| --- | --- | --- | --- | --- | --- | --- |
|  | **2023** | **2024** | **2025** | **2026** | **2027** | **2028 ואילך** |
| **גז טבעי** | 29 | 45 | 65 | 91 | 126 | 170 |
| **גפ"ם** | 158 | 205 | 266 | 345 | 448 | 582 |
| **מזוט 0.5%** | 79 | 163 | 271 | 412 | 595 | 833 |
| **מזוט 1%** | 867 | 951 | 1,059 | 1,200 | 1,383 | 1,621 |
| **פחם** | 131 | 167 | 214 | 274 | 353 | 456 |
| **פטקוק** | 92 | 151 | 227 | 327 | 457 | 625 |

יצוין כי במקביל לקידומו של צו זה מקודם גם תיקון של צו תעריף המכס והפטורים ומס קניה על טובין, התשע"ז 2017, כך שמס הקניה על הדלקים האלו יועלה בהתאמה.

כתוצאה מצו זה ומהתיקון המקביל כאמור בצו תעריף המכס והפטורים ומס קניה על טובין, התשע"ז 2017 צפוי גידול בהכנסות המדינה ממסים של 286 מלש"ח בשנת 2023, 637 מלש"ח בשנת 2024, 898 מלש"ח בשנת 2025, 1,277 מלש"ח בשנת 2026, 1,894 מלש"ח בשנת 2027 ו2,684 מלש"ח בשנת 2028 ואילך.

**לסעיף 1**

מוצע להוסיף לצו הטלת בלו הגדרות למזוט דל גופרית ולמזוט אחר, פיצול זה יאפשר הטלה של בלו נמוך יותר על מזוט דל גופרית, במטרה לעודד מעבר לדלק זה, שהינו נקי יותר.

**לסעיף 2**

מוצע לתקן את התוספת לצו הטלת בלו, ולקבוע שיעורי בלו בהתאם למפורט בטבלה שלעיל.

**לסעיף 3**

מוצע לקבוע הוראת שעה במסגרתה הבלו יועלה בהדרגה במהלך השנים 2023 עד 2028, בהתאם למפורט בטבלה שלעיל.

**לסעיף 4**

בהתאם לקבוע בהחלטת הממשלה, מוצע כי תחילתו של צו זה תהא מיום ח' בטבת התשפ"ג (1 בינואר 2023).